b"\n_START_ARTICLE_\nMart\xc3\xad Boada i Junc\xc3\xa0\n_START_SECTION_\nBiografia [cal\xc2\xa0citaci\xc3\xb3]\n_START_PARAGRAPH_\nEst\xc3\xa0 doctorat en Ci\xc3\xa8ncies Ambientals (UAB, 2002) i mag\xc3\xadster i llicenciat en geografia a la Universitat Aut\xc3\xb2noma de Barcelona. Tamb\xc3\xa9 \xc3\xa9s llicenciat en Estudis Catalans per la Universitat de Perpiny\xc3\xa0._NEWLINE_La tasca pedag\xc3\xb2gica de Mart\xc3\xad Boada en l'\xc3\xa0mbit de l'educaci\xc3\xb3 ambiental va comen\xc3\xa7ar l'any 1978, amb l'engegada de \xc2\xabNatura de Can Lleonart\xc2\xbb, al Parc Natural del Montseny, una de les primeres experi\xc3\xa8ncies en educaci\xc3\xb3 ambiental a Catalunya. Durant el temps que va estar com a responsable de Can Lleonart, complementant les tasques d'educaci\xc3\xb3 ambiental, es van aconseguir diferents l\xc3\xadnies de recerca orientades al coneixement del mitj\xc3\xa0: treballs de registres continuats de fenologia de la flora i la fauna, estudis i registres de dades sobre les relacions tr\xc3\xb2fiques i etiol\xc3\xb2giques de les poblacions de vertebrats i treballs de dades de car\xc3\xa0cter soci ecol\xc3\xb2gic._NEWLINE_Dotze anys m\xc3\xa9s tard es va incorporar com a professor i investigador en la Universitat Aut\xc3\xb2noma de Barcelona. Des de llavors, \xc3\xa9s docent en les llicenciatures de geografia i ci\xc3\xa8ncies ambientals i altres estudis de postgrau. Tamb\xc3\xa9 es va incorporar com a investigador al centre d'Estudis Ambientals de la UAB, que posteriorment es va convertir en l'ICTA (Institut de Ci\xc3\xa8ncia i Tecnologia Ambientals), on treballa en projectes centrats en els camps de canvi ambiental global i la biodiversitat des d'una perspectiva social, centrada particularment en el sistema urb\xc3\xa0 i els boscos._NEWLINE_\xc3\x89s coautor de m\xc3\xa9s d'una seixantena de llibres de pensament i divulgaci\xc3\xb3 cient\xc3\xadfica, ha encap\xc3\xa7alat expedicions cient\xc3\xadfiques com la portada a terme el 2014 al Yasun\xc3\xad (Amazones de l'Equador) amb l'Institut Biotropical, la Universitat de Barcelona i la Universitat Aut\xc3\xb2noma de Barcelona. _NEWLINE_A Catalunya en l'\xc3\xa0mbit de les ci\xc3\xa8ncies de la natura ha participat en esdeveniments hist\xc3\xb2rics com ara les Primeres Jornades Ornitol\xc3\xb2giques dels Pa\xc3\xafsos Catalans, dutes a terme el maig de 1997 al Palau Montcada a la comarca del Baix Cinca. _NEWLINE_Actualment, Mart\xc3\xad Boada \xc3\xa9s membre del Comit\xc3\xa8 Espanyol del PNUMA (Programa de les Nacions Unides per al Medi Ambient); de la Comissi\xc3\xb3 de Comunicaci\xc3\xb3 i Educaci\xc3\xb3 de la UICN (Uni\xc3\xb3 Internacional per a la Conservaci\xc3\xb3 de la Natural); i del F\xc3\xb2rum Global 500 de les Nacions Unides. Precisament, aquesta darrera instituci\xc3\xb3 li conced\xc3\xad, a l\xe2\x80\x99any 1995, el Premi Global 500, que li fou entregat personalment per Nelson Mandela. _NEWLINE_Mart\xc3\xad Boada tamb\xc3\xa9 treballa com a assessor cient\xc3\xadfic de la UNESCO. Ho fa en l\xe2\x80\x99\xc3\xa0mbit de conservaci\xc3\xb3 de les Reserves de la Biosfera, emmarcat en el programa \xc2\xabMan and Biosphere (MaB)\xc2\xbb. Aquest programa est\xc3\xa0 incl\xc3\xb2s a la Divisi\xc3\xb3 d\xe2\x80\x99Ecologia i Ci\xc3\xa8ncies de la Terra."